Source: http://www.europarl.europa.eu/sides/getDoc.do?type=REPORT&reference=A7-2009-0066&language=MT
Timestamp: 2018-01-17 11:25:49+00:00
Document Index: 1875476

Matched Legal Cases: ['Qorti ', 'Qorti ', 'Qorti ', 'Art. 24', 'Qorti ', 'qorti ', 'Qorti ']

RAPPORT dwar il-proposta għal regolament tal-Parlament Ewropew u tal-Kunsill li jemenda r-Regolament tal-Kunsill (KE) Nru 1717/2006 li jistabbilixxi Strument ta' Stabbilità - A7-0066/2009
Proċedura : 2009/0058(COD)
Ċiklu relatat mad-dokument : A7-0066/2009
217k 253k
13 ta' Novembru 2009
PE 428.290v01-00 A7-0066/2009
dwar il-proposta għal regolament tal-Parlament Ewropew u tal-Kunsill li jemenda r-Regolament tal-Kunsill (KE) Nru 1717/2006 li jistabbilixxi Strument ta' Stabbilità
(COM(2009)0195 – C7-0042/2009 – 2009/0058(COD))
Rapporteur: Franziska Katharina Brantner
006-007/r1
– wara li kkunsidra l-proposta tal-Kummissjoni lill-Parlament Ewropew u lill-Kunsill (COM(2009)0195),
– wara li kkunsidra l-Artikolu 251(2) u l-Artikoli 179(1) u 181a tat-Trattat KE, skont liema artikolu l-Kummissjoni ressqet proposta lill-Parlament (C7-0042/2009),
– wara li kkunsidra s-sentenza tal-Qorti Ewropea tal-Ġustizzja tal-20 ta' Mejju 2008 fil-kawża C-91/05 Kummissjoni v. Kunsill, li annulat id-Deċiżjoni tal-Kunsill 2004/833/CFSP tat-2 ta' Diċembru 2004 li timplimenta l-Azzjoni Konġunta 2002/589/CFSP bil-għan ta' kontribut mill-Unjoni Ewropea għall-ECOWAS fil-qafas tal-Moratorju fuq l-Armamenti Ħfief u ta' Kalibru Żgħir,
– wara li kkunsidra r-rapport tal-Kumitat għall-Affarijiet Barranin u l-opinjonijiet tal-Kumitat għall-Iżvilupp (A7 0006/2009),
2. Jitlob lill-Kummissjoni biex terġa' tirreferi l-kwistjoni lill-Parlament jekk ikollha l-ħsieb li temenda l-proposta b'mod sostanzjali jew li tibdilha b'test ġdid;
Proposta għal regolament – att li jemenda
Artikolu 1 — punt 2
Regolament (KE) Nru 1717/2006
Artikolu 4 – punt 1 – punt a
(2) Fl-Artikolu 4(1), il-punt (a) jiġi mibdul b’dan li ġej:
(2) Fl-Artikolu 4(1), l-ewwel subparagrafu tal-punt (a) jiġi mibdul b’dan li ġej:
“(a) it-tisħiħ tal-kapaċità tal-infurzar tal-liġi u tal-awtoritajiet ġudizzjarji u ċivili involuti fil-ġlieda kontra t-terroriżmu u l-kriminalita' organizzata, li tinkludi t-traffikar illegali ta' persuni, ta' drogi, ta' armi tan-nar u ta' materjal splussiv, u fil-kontroll effettiv tan-negozju illegali u t-tranżitu illegali.”
“(a) it-tisħiħ tal-kapaċità tal-infurzar tal-liġi u tal-awtoritajiet ġudizzjarji u ċivili involuti fil-ġlieda kontra t-terroriżmu u l-kriminalità organizzata, li tinkludi t-traffikar illegali ta' persuni, ta' drogi, ta' armi tan-nar u ta' materjal splussiv, u fil-kontroll effettiv tan-negozju illegali u t-tranżitu illegali.”
Din l-emenda hi ta' natura teknika u għandha l-għan li tikkoreġi l-ommissjoni tal-proposta. Il-ħsieb tal-Kummissjoni kien li tibdel it-test tal-ewwel subparagrafu biss (minn erbgħa).
Artikolu 1 - punt 2 a (ġdid)
Artikolu 4 – punt 3 – punt b a (new)
(2a) Fl-Artikolu 4(3), għandu jiddaħħal il-punt li ġej:
"(ba) żvilupp u organizzazzjoni tas-soċjetà ċivili u l-parteċipazzjoni tagħha fil-proċess politiku, inklużi miżuri li jsaħħu r-rwol tan-nisa fi proċessi bħal dawn u miżuri li jippromwovu mezzi tal-midja indipendenti, pluralisti u professjonali."
Is-soċjetà ċivili għandha tingħata l-appoġġ mhux biss f'sitwazzjonijiet ta' kriżi, kif jistqarr l-Istrument ta' Stabbilità oriġinali, iżda wkoll fuq żmien twil fil-kuntest ta' kundizzjonijiet stabbli għall-koperazzjoni fil-qasam tal-bini ta' qabel u wara l-kriżijiet.
Artikolu 1 - punt 2 b (ġdid)
Artikolu 4 – paragrafu 3 – subparagrafu 2 a (ġdid)
(2b) Fl-Artikolu 4(3), għandu jiddaħħal is-subparagrafu li ġej:
"Miżuri taħt dan il-punt jistgħu jiġu implimentati, jekk ikun xieraq, permezz tas-Sħubija għall-Konsolidazzjoni tal-Paċi tal-UE."
L-Istrument ta' Stabbilità għandu jirreferi għas-Sħubija għall-Konsolidazzjoni tal-Paċi tal-UE, li diġà kienet stabbilita mill-Kummissjoni fil-qasam tal-bini ta' qabel u wara l-kriżijiet.
Artikolu 24 – punt c
(c) mhux aktar minn 5 punti perċentwali tal-pakkett finanzjarju ser jiġu allokati għal miżuri li jaqgħu fl-Artikolu 4(3).”
(c) mhux aktar minn 10 punti perċentwali tal-pakkett finanzjarju ser jiġu allokati għal miżuri li jaqgħu fl-Artikolu 4(3), bil-kundizzjoni li ż-żieda tkun konformi mar-reviżjoni attwali tas-Sħubija għall-Konsolidazzjoni tal-Paċi tal-UE u tar-riżorsi interni.”
Minkejja l-fatt li l-UE għandha kompetenza speċjali fil-bini ta' paċi u r-riżoluzzjoni tal-kunflitt, l-investiment f'dan il-vantaġġ komparattiv xorta għadu inadegwat. Il-Kumitat għall-Iżvilupp jipproponi żieda fil-perċentwali ta' bini ta' kapaċitajiet qabel u wara l-kriżi minn 5 għal 10%.
1. Fehmiet dwar ir-Regolament li jemenda
Il-Kumitat għall-Affarijiet Barranin (AFET) jilqa' l-proposta tal-Kummissjoni għal Regolament tal-Parlament Ewropew u tal-Kunsill li jemenda r-Regolament (KE) Nru 1717/2006 li jistabbilixxi Strument ta' Stabbiltà COM (2009)0195, bħala parti ta' reviżjoni usa' tal-assistenza finanzjarja esterna tal-UE.
L-ewwel nett, il-Kumitat AFET jaqbel li r-reviżjoni tal-Artikolu 3(2)(i) u l-Artikolu 4(1)(a) tar-Regolament oriġinali hija meħtieġa sabiex dan jinġieb konformi mas-sentenzi tal-Qorti Ewropea tal-Ġustizzja tal-20 ta' Mejju 2008, li sabet li l-miżuri kontra l-proliferazzjoni tal-armamenti ħfief u ta' kalibru żgħir jistgħu jkunu implimentati mill-Komunità taħt il-politika tagħha għall-iżvilupp. Barra dan, ir-rapporteur tistieden lill-Presidenza, f'isem il-Kunsill, il-Kummissjoni u l-Parlament, biex tiżviluppa "Dikjarazzjoni dwar Konsensus Ewropew b'appoġġ għall-Azzjoni tal-UE fuq is-SALW" li tqis il-kompetenzi rispettivi tal-istituzzjonijiet kollha.
It-tieni nett, il-Kumitat AFET huwa tal-fehma li ż-żieda proposta tal-ammont finanzjarju massimu għall-implimentazzjoni ta' miżuri skont l-Artikolu 4(1) tar-Regolament oriġinali minn 7% għal 10% għandu jkun akkumpanjat bl-istrateġija iżjed ċara tal-Kummissjoni (inkluż it-tqassim tax-xogħol bejn il-Kummissjoni u l-Kunsill wara s-sentenza tal-Qorti Ewropea tal-Ġustizzja fil-kawża ECOWAS) u r-rapportar lill-Parlament Ewropew dwar l-implimentazzjoni tal-fondi allokati u l-kontenut tal-proġetti ppjanati.
It-tielet nett, il-Kumitat jaqbel mal-ftuħ ta' parteċipazzjoni globali fl-għoti tal-ksib pubbliku jew l-għoti ta’ kuntratti skont l-Artikolu 4.
Aspetti oħrajn li ma ġewx ikkunsidrati fil-proposta tal-Kummissjoni ġew ittrattati fl-abbozz tar-rapport. Qiegħda ssir il-proposta li taħt l-Artikolu 4 tar-Regolament oriġinali, is-soċjetà ċivili tkun inkluża b'mod espliċitu bħala benefiċjarja tal-appoġġ fuq medda ta' żmien twil fil-kuntest ta' kundizzjonijiet stabbli għal koperazzjoni fil-qasam tal-bini ta' qabel u wara l-kriżijiet.
Barra dan, ir-Regolament għandu jagħmel riferenza għas-Sħubija għall-Konsolidazzjoni tal-Paċi tal-UE, diġà stabbilita mill-Kummissjoni.
Fl-aħħar nett, il-Kumitat AFET qabel dwar żieda fil-perċentwali ta' bini ta' kapaċitajiet qabel u wara l-kriżi minn 5 għal 10%.
2. Pożizzjoni dwar ir-rapportar u l-aċċess għall-informazzjoni għall-Parlament Ewropew
Minbarra l-proposta li jiġi emendat ir-Regolament oriġinali, ir-rapport annwali tal-Kummissjoni dwar l-implimentazzjoni tal-Istrument ta' Stabbiltà fl-2008 kif ukoll ir-riviżjoni ta' nofs it-terminu tal-istrumenti finanzjarji għal azzjonijiet esterni jipprovdu opportunità tajba biex issir evalwazzjoni tal-aċċess għall-informazzjoni mill-Parlament Ewropew.
F'dan il-kuntest, it-rapporteur tifraħ lill-Kummissjoni għat-titjib fir-rapportar annwali skont l-Artikolu 23 tar-Regolament oriġinali, b'mod partikulari għall-inklużjoni tal-ispeċifikazzjonijiet tal-proġett.
Madankollu, fil-perjodu 2006-2009, ir-rapportar fuq is-sustanza tal-miżuri tal-assistenza fil-kuntest tal-kundizzjonijiet stabbli skont l-Artikolu 4 ma kienx adegwat. Ir-rapporteur tħeġġeġ lill-Kummissjoni biex ittejjeb dan ir-rapportar lill-Parlament Ewropew, b'mod partikulari dwar it-tfassil, l-iżvilupp, l-implimentazzjoni u r-riviżjoni tal-proġett.
Filwaqt li huwa minnu li l-Parlament Ewropew jirċievi informazzjoni mill-Kummissjoni dwar miżuri ta' assistenza eċċezzjonali li jkunu ġew adottati (Artikolu 6), li jkunu maħsuba li jipprovdu rispons f'sitwazzjonijiet ta' kriżi (Artikolu 3), għad hemm nuqqas fir-rapportar f'sens strateġiku u analitiku usa' kif imsemmi fl-Artikolu 6 (6) tar-Regolament oriġinali.
Għalhekk, ir-rapporteur qiegħda tfittex li l-Kummissjoni tagħti garanzija lill-Parlament Ewropew dwar ir-rispett tad-Dikjarazzjoni tal-Kummissjoni rigward l-Istrument ta' Stabilità tal-2006 dwar il-kwistjoni tal-aċċess puntwali għall-informazzjoni dwar miżuri ta' assistenza eċċezzjonali taħt l-Artikolu 3 u dwar il-konformità tal-miżuri adottati skont l-Artikolu 4 (1) fil-qasam tal-ġlieda kontra t-terroriżmu u l-kriminalità organizzata mal-liġi internazzjonali dwar id-drittijiet tal-bniedem u mal-liġi internazzjonali umanitarja.
Ir-rapporteur tixtieq tfakkar lill-Kummissjoni dwar id-dritt tal-Parlament Ewropew li jirċievi l-informazzjoni skont il-proċeduri tal-kumitat ("komitoloġija") msemmija fl-Artikolu 22 tar-Regolament oriġinali.
Barra minn dan, il-Kummissjoni u l-Kunsill huma mħeġġa li jikkomunikaw in-noti ta' informattivi ta' kull xahar li jsiru lill-Kumitat għall-Politika u s-Sigurtà lill-Parlament Ewropew ukoll. Titjib bħal dan ikun konformi mad-dikjarazzjoni dwar iż-żieda fit-trasparenza mistqarra mill-Presidenza Svediża kurrenti tal-Kunsill tal-UE.
3. Pożizzjoni dwar il-bini tal-kapaċità ta’ qabel u wara l-kriżijiet
Ir-rapporteur hija tal-fehma li l-Kummissjoni għandha ttejjeb l-ippjanar strateġiku tagħha u żżid l-infiq tal-kapital disponibbli għas-Sħubija għall-Konsolidazzjoni tal-Paċi (PBP) li diġà ġie stabbilit taħt l-Artikolu 4 (3). L-appoġġ finanzjarju għandu jikkonċentra fuq proġetti ta' daqs żgħir u medju kif ukoll fuq proġetti kbar b'mod ibbilanċjat. Il-Kummissjoni għandha l-appoġġ kollu biex torganizza mill-ġdid l-istaff amministrattiv tagħha sabiex tkun tista' ssir l-implimentazzjoni tal-allowances baġitarji għal miżuri li jaqgħu taħt dan l-artikolu.
4. Pożizzjoni dwar l-ammont finanzjarju disponibbli għall-implimentazzjoni tal-Istrument ta' Stabbiltà
Il-pakkett finanzjarju għall-implimentazzjoni tal-Istrument ta' Stabbiltà (Art. 24) ilaħħaq l-2,062 biljun euro għall-perjodu 2007-2013.
Madankollu, il-mezzi finanzjarji li ġew allokati mill-ġdid mill-Istrument ta' Stabbiltà għall-Faċilità tal-Ikel għall-perjodu 2010-2013 naqqsu dan l-ammont b'240 miljun euro.
Sabiex jiġi żgurat li l-Unjoni Ewropea għandha l-mezzi finanzjarji disponibbli, taħt l-Intestatura 4 tal-baġit annwali, biex tissodisfa l-irwol tagħha fuq l-iskala internazzjonali kif mistenni miċ-ċittadini tal-Ewropa, ir-rapporteur tħeġġeġ lill-Kummissjoni biex tressaq pjan biex jitreġġa' lura l-ammont inizjali li kien previst fir-Regolament.
Ir-rapporteur ifakkar lill-Kummissjoni dwar l-impenji li saru mill-Komunità fl-Istrument ta' Stabiltà, jiġifieri l-promozzjoni ta' kundizzjonijiet stabbli għall-iżvilupp uman u ekonomiku u l-promozzjoni tad-drittijiet tal-bniedem, tad-demokrazija u tal-libertajiet fundamentali bħala l-għanijiet ewlenin tal-azzjoni esterna tal-Unjoni Ewropea. F'dan ir-rigward, hija jistieden lill-Kummisssjoni biex tressaq pjan għall-mobilizzazzjoni ta' riżorsi finanzjarji għal kwalunkwe faċilitajiet jew mekkaniżmi ta' assistenza ta' emerġenza esterna li jinħolqu barra l-Istrument għall-Istabilità b'mod li jiġi evitat l-użu ta' fondi intiżi għall-Istrument għall-Istabilità.
Fl-aħħar nett, il-Kummissjoni hija mħeġġa żżid il-livell baxxi tal-infiq tal-baġit fil-ġejjieni qrib, permezz ta' viżjoni strateġika dwar l-użu tiegħu.
5. Pożizzjoni dwar il-kapaċitajiet ta' medjazzjoni tal-UE
Biex l-UE ssir fornitur effettiv tal-prevenzjoni tal-kunflitti ċivili, teħtieġ b'mod urġenti faċilità professjonali ta' medjazzjoni li tkun imgħammra b'funzjonijiet simili tal-Unità tal-Appoġġ fil-Medjazzjoni (MSU) tad-Dipartiment għall-Affarijiet Politiċi (DPA) tan-Nazzjonijiet Uniti. L-MSU tipprovdi appoġġ tekniku, finanzjarju u loġistiku lill-missjonijiet tal-paċi. Din issaħħaħ il-kapaċitajiet ta' medjazzjoni ta' organizzazzjonijiet reġjonali u sottoreġjonali u tistituzzjonalizza l-għarfien tal-ġestjoni tal-kunflitti. L-MSU għandha l-appoġġ ta' tim standby li jikkonsisti f'esperti fil-medjazzjoni li jispeċjalizzaw fil-ġustizzja tranżitorja, kwistjonijiet kostituzzjonali u fil-qsim tal-poter u tal-ġid.
L-Artikoli 3 u 4 tar-Regolament oriġinali jipprovdu bażi legali soda għat-twaqqif ta' Faċilità ta' Appoġġ fil-Medjazzjoni taħt l-awspiċji tal-UE.
Bħalissa l-Kummissjoni u l-Kunsill m'għandhomx riżerva ta' esperti għall-medjazzjoni f'sitwazzjonijiet ta' kriżi. La hemm appoġġ ta' loġistika u lanqas ta' esperti għal medjaturi tal-UE u għal medjaturi appoġġjati mill-UE. Għalhekk, it-taħriġ tal-missjonijiet tal-UE u tal-missjonijiet appoġġjati mill-UE għandhom nuqqas ta' analiżi sistematika tal-esperjenza tal-medjazzjoni. Barra minn dan, jeħtieġ li jiġu stabbiliti linjigwida ġenerali tal-medjazzjoni tal-UE fi kriżijiet politiċi u f'kunflitti vjolenti.
Ir-rapporteur temmen li l-istaff li jieħu ħsieb l-ipprogrammar għand jiżdied, b'mod speċjali fir-rigward tal-organizzazzjoni amministrattiva tas-Servizz tal-Azzjoni Esterna. Huwa importanti ħafna li r-rapporteur tal-IfS jitgħarraf iżjed rigward l-opinjoni tal-Kummissjoni dwar l-inklużjoni tar-responsabilitajiet ta' ġestjoni għall-IfS.
6. Pożizzjoni dwar l-ippjannar strateġiku mill-Kummissjoni
Ir-rapporteur huwa tal-fehma li l-Kummissjoni għandha ttejjeb l-ippjanar strateġiku tagħha fir-rigward tal-implimentazzjoni tal-IfS. B'mod iżjed speċifiku, il-Kummissjoni għandha tressaq dettalji dwar il-korpi li ġew magħżula għall-implimentazzjoni u għandha wkoll tagħti r-raġunijiet tagħha dwar l-għażla tal-korpi.
Il-Kummissjoni teħtieġ ukoll tiddeskrivi l-istrateġija tagħha fir-rigward tan-NU u l-aġenziji tagħha. Ir-rapporteur tixtieq ukoll issir taf x'passi qiegħda tippjana li tieħu l-Kummissjoni biex issaħħaħ din il-koperazzjoni.
Barra dan, għadu mhux ċar kif il-Kummissjoni qiegħda tippjana li torganizza s-sistema ta' evalwazzjoni magħrufa bħala 'lessons learned'. Hemm ukoll xi ppjanar strateġiku dwar il-kwistjonijiet tal-paternarjati?
Ir-rapporteur tiegħek titlob li jkun hemm iżjed koerenza mal-mekkaniżmi tal-finanzjament li mhumiex tal-IfS, b'mod speċjali l-EIDHR, il-programmi tematiċi kif ukoll il-fondi għall-iżvilupp.
Fl-aħħar, ir-rapporteur titlob lill-Kummissjoni biex tispjega aħjar il-proċess ta' prijoritizzazzjoni fl-għażla tas-sitwazzjonijiet u tal-proġetti għall-IfS. Liema huma l-kriterji tal-għażla tal-Kummissjoni? Pereżempju, id-deċiżjonijiet kienu bbażati fuq kunsiderazzjonijiet ta' politika, ta' viżibilità jew ta' koordinazzjoni tad-donaturi?
OPINJONI tal-Kumitat għall-Iżvilupp (11.11.2009)
għall-Kumitat għall-Affarijiet Barranin
Bl-implimentazzjoni tal-Istrument ta' Stabbilità, il-potenzjal tal-UE biex tirrispondi għas-sitwazzjonijiet ta' kriżi jew kriżi emerġenti ġie msaħħaħ. L-għan tal-Istrument ta' Stabbilità huwa li jindirizza dawn is-sitwazzjonijiet filwaqt li jikkunsidra l-objettivi orizzontali u ġeografiċi u l-prijoritajiet tal-UE u jagħmel dawn l-azzjonijiet kumplimentari mal-politiki ġeografiċi tal-Komunità kif ukoll l-objettivi u l-istrumenti tagħhom. Fil-każ tal-iżvilupp, dawn l-objettivi għandhom jikkorrispondu mal-għan aħħari tal-ġlieda kontra l-faqar u dak li l-faqar iġib miegħu.
Hemm kunsens wiesa' li l-iżvilupp ma jistax isir f'ambjent li mhux sikur. Madankollu, hemm ftehim internazzjonali delikat rigward liema azzjonijiet fil-qasam tas-sigurtà jistgħu jiġu kkunsidrati bħala parti mill-politika għall-iżvilupp: prinċipju wieħed stabbilit mill-Kumitat għall-Għajnuna għall-Iżvilupp tal-OECD huwa li l-azzjonijiet fil-qasam tal-militar huwa eskluż mit-tifsira tal-Għajnuna għall-Iżvilupp Uffiċjali (ODA).
L-azzjonijiet li jiġġieldu kontra l-użu illegali u l-aċċess għall-armi ta' kalibru żgħir u l-armi ħfief (SALW) oriġinarjament kienu esklużi mill-iskop tal-Istrument ta' Stabbilità minħabba li f'dak iż-żmien il-kwistjoni kienet suġġetta għall-proċeduri fil-Qorti Ewropea tal-Ġustizzja(1). Il-qorti sabet li "huwa ... neċessarju, jekk miżura taqa' taħt il-politika [tal-Iżvilupp tal-Komunità], li tikkontribwixxi fil-ħidma lejn l-objettivi tal-iżvilupp tal-politika ekonomika u soċjali(2)" għaldaqstant tiżgura l-kompatibilità bejn il-politika għall-iżvilupp fil-livell Ewropew u d-definizzjoni OECD/DAC tal-ODA.
Il-proposta tal-Kummissjoni, li hija parti mir-Reviżjoni tal-Istrumenti għall-Azzjonijiet Esterni ta' Nofs it-Term, għandha l-intenzjoni li tirrispondi għar-riżultat tal-każ billi tinkludi azzjonijiet biex tiġġieled l-użu u l-aċċess għall-armi ta' kalibru żgħir u l-armi ħfief fil-kuntest tal-Istrument ta' Stabbilità. Dan l-istrument għaqqad il-bażi legali tal-Artikolu 179 KE, dwar il-koperazzjoni tal-Iżvilupp, u Artikolu 181a KE, dwar il-koperazzjoni ekonomika, finanzjarja u teknika ma' pajjiżi terzi. Kwalunkwe azzjoni SALW li ma taqax fl-ambitu tal-koperazzjoni tal-iżvilupp tista' għaldaqstant tiġi pproċessata taħt l-Artikolu 181a.
Fid-dawl tar-raġunijiet spjegati hawn fuq, il-Kumitat għall-Iżvilupp ma għandu ebda oġġezzjonijiet għall-emendi li jirreferu għall-każijiet SALW inklużi fil-proposta.
F'dawn l-aħħar snin sar aktar u aktar evidenti li l-komponenti ċivili tal-bini ta' paċi u r-riżoluzzjoni tal-kunflitti għandhom rwol vitali għall-proċess ta' stabbilizzazzjoni ta' suċċess. Minkejja l-fatt li l-UE għandha kompetenza speċjali f'dan il-qasam, l-investiment f'dan il-vantaġġ komparattiv xorta għadu inadegwat. Il-Kumitat għall-Iżvilupp għaldaqstant jipproponi li jiġi emendat l-Artikolu 24 (c) għar-Regolament tal-Parlament Ewropew u tal-Kunsill li jemendaw ir-Regolament (KE) Nru 1717/2006 li jistabbilixxi Strument ta' Stabbilità sabiex jiżdied il-perċentwali ta' bini ta' kapaċitajiet qabel u wara l-kriżi minn 5 għal 10%
Il-Kumitat għall-Iżvilupp jistieden lill-Kumitat għall-Affarijiet Barranin, bħala l-kumitat responsabbli, sabiex jinkorpora l-emendi li ġejjin fir-rapport tiegħu:
(c) mhux aktar minn 10 punti perċentwali tal-pakkett finanzjarju ser jiġu allokati għal miżuri li jaqgħu fl-Artikolu 4(3).”
Kawża C-91/05 għall-annullament tad-Deċiżjoni tal-Kunsill 2004/833/CFSP tat- 2 ta' Diċembru 2004 li timplementa l-Azzjoni Konġunta 2002/589/CFSP bil-ħsieb ta' kontribut tal-Unjoni Ewropea għall-ECOWAS fil-qafas tal-Moratorju fuq l-armamenti ħfief u ta' kalibru żgħir (SALW)
Paragrafu 67, Sentenza tal-Qorti C-91/05, li tikkwota wkoll il-Kawża C-268/94 paragrafi 44, 60, 63 u 73 għall-istess effett
Emenda tal-Istrument ta’ Stabilità
COM(2009)0195 – C7-0042/2009 – 2009/0058(COD)
Bastiaan Belder, Franziska Katharina Brantner, Frieda Brepoels, Elmar Brok, Arnaud Danjean, Michael Gahler, Marietta Giannakou, Andrzej Grzyb, Anna Ibrisagic, Ioannis Kasoulides, Tunne Kelam, Nicole Kiil-Nielsen, Maria Eleni Koppa, Vytautas Landsbergis, Krzysztof Lisek, Ulrike Lunacek, Mario Mauro, Francisco José Millán Mon, Alexander Mirsky, María Muñiz De Urquiza, Annemie Neyts-Uyttebroeck, Kristiina Ojuland, Justas Vincas Paleckis, Pier Antonio Panzeri, Ioan Mircea Paşcu, Vincent Peillon, Alojz Peterle, Cristian Dan Preda, Libor Rouček, José Ignacio Salafranca Sánchez-Neyra, Nikolaos Salavrakos, Adrian Severin, Marek Siwiec, Ernst Strasser, Hannes Swoboda, Zoran Thaler, Inese Vaidere, Boris Zala
Nikolaos Chountis, Göran Färm, Evgeni Kirilov, Georgios Koumoutsakos, Barbara Lochbihler, Emilio Menéndez del Valle, Vittorio Prodi, Tokia Saïfi, György Schöpflin, Luis Yáñez-Barnuevo García
Aġġornata l-aħħar: 3 ta' Diċembru 2009 Avviż legali